《奉使契丹二十八首 虏帐》
宋代·苏辙

虏帐冬住沙陀中，索羊织苇称行宫。
従官星散依冢阜，毡庐窟室欺霜风。
舂粱煮雪安得饱，击兔射鹿夸强雄。
朝廷经略穷海宇，岁遗缯絮消顽凶。
我来致命适寒苦，积雪向日坚不融。
联翩岁旦有来使，屈指已复过奚封。
礼成即日卷庐帐，钓鱼射鹅沧海东。
秋山既罢复来此，往返岁岁如旋蓬。
弯弓射猎本天性，拱手朝会愁心胸。
甘心五饵堕吾术，势类畜鸟游樊笼。
祥符圣人会天意，至今燕赵常耕农。
尔曹饮食自谓得，岂识图霸先和戎！

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。